Tiedostot ja hakemistot
Tiedostolla (File) tarkoitetaan kiintolevylle tai muulle tallennusmedialle tallennettua dataa, joka on tallennettu omaksi kokonaisuudekseen. Esimerkiksi proseminaarityö tallennetaan tiedostoksi, samoin kuin musiikkikappale (mp3), diaesitys tai vaikkapa kesäinen valokuva. Seuraavat asiat ovat tyypillisiä tiedostojen piirteitä:

•	Tiedostolla on aina jokin nimi.
•	Tiedosto vie aina jonkin verran tallennustilaa.
•	Tiedosto on aina tallennettu jossakin tietyssä muodossa: teksti tallennetaan johonkin monista tekstitiedostomuodoista, valokuva johonkin monista valokuvien tallennusmuodoista jne.
•	Tiedostoon on tallennettu tieto siitä, milloin se on luotu ja milloin sitä on muokattu viimeksi.
•	Tiedostolle on yleensä määritetty käyttöoikeudet (erityisesti verkkoon liitetyissä tietokoneissa).
•	Tiedosto voi olla suojattu päällekirjoittamiselta (ns. kirjoitussuojaus).
Tiedostot tallennetaan myöhempää käyttöä varten yleensä joko käyttäjän omalle tietokoneelle tai palvelinkoneelle. Näiden tallennuspaikkojen lisäksi vaihtoehtoisia tallennusvälineitä on toki muitakin: tiedoston käyttötarkoituksesta on kiinni se, kannattaako tiedosto tallentaa kiintolevylle, DVD-levylle tai esimerkiksi verkkoon.
Hakemistolla (Directory) tarkoitetaan paikkaa, johon tallennetaan tiedostoja tai toisia hakemistoja. Kansio (Folder) on synonyymi hakemistolle ja alikansio (Subfolder) synonyymi alihakemisto (Subdirectory) -sanalle.

Nimi
Tiedostojen nimeämiseen tulee kiinnittää erityistä huomiota! Käytä riittävän kuvaavia tiedostonimiä, jotta vielä vuosienkin kuluttua tunnistat tiedoston sisällön sen nimen perusteella: vältä siis "Kul1.rtf"-tyyppisiä lyhenteitä ja kirjoita nimi kokonaisuudessaan, esimerkiksi "Kulttuurien kohtaaminen ajassa.rtf". 
Tiedostojen ja hakemistojen nimeämiskäytännöt vaihtelevat käyttöjärjestelmittäin: esimerkiksi  Windows-käyttöjärjestelmässä tiedostonimen pisteen jälkeen on yleensä yksi- tai useampimerkkinen tiedostotarkenne joka ilmaisen tiedoston tyypin, kun taas mm. Linuxissa mainittua tunnistetta tarvita lainkaan. Tiettyjen erikoismerkkien ( : > / \ * ? " > | ) käyttäminen on sen sijaan kiellettyä mm. Windowsissa, kun taas Linuxissa tiettyjä erikoismerkkejä voidaan käyttää ilman ongelmia. Lisäksi tiedostonimen pituudella on Windowsissa rajoitteita: tiedoston nimi voi sisältää 255 merkkiä (tiedostopolku mukaan luettuna). 
HUOM: välilyöntien sekä skandinaavisten merkkien (å, ä, ö) käytöstä voi aiheutua ongelmia varsinkin, jos tarjoat tiedostoa esimerkiksi www-palvelimen kautta opiskelu- ym. tovereillesi. Jos törmäät ongelmiin tiedostoja verkkoon julkaistessasi, poista nimestä em. merkit.